text: 3-0: Esbjergs svenske stjerne strålede
  15 september 2014 kl. 04.23
  En sikker sejr over FC Vestsjælland søndag giver tre tiltrængte point til Esbjerg-kontoen. Nyindkøbte Robin Söder sikrede med to scoringer en sejr på 3-0.
  Han har været mindre end én måned i klubben, men er allerede en særdeles populær herre i Esbjerg.
  Svenske Robin Söder har for alvor slået sit navn fast i de esbjergensiske fans hukommelse efter at angriberen lagde afstand til gæsterne fra FC Vestsjælland med to scoringer inden pausen i Superliga-opgøret søndag aften.
  Det var samtidig svenskerens første Superliga-mål, og med Martin Pusics mål til 3-0 kunne svenskeren glæde sig over, at kunne hive tre vigtige point hjem til klubben.
  - Det var en dejlig kamp, og det var dejligt at få scoret, selvom det første mål var lidt nemt, siger Robin Söder til TV 2 Sporten.
  Esjberg-træner Niels Frederiksen var selvsagt mere end tilfreds med sin nye angriber.
  - Han scorede mål og arbejdede stenhårdt, så det var en drømmedebut på hjemmebane for Robin. Han spillede kvikt og hurtigt, hvilket hjalp os på den sidste tredjedel af banen, siger Niels Frederiksen til TV 2 Sporten.
  Esbjerg fB ligger nu på en 9. plads med seks point efter syv kampe.
  Lørdag skal Esbjerg møde de stærke oprykkere fra Hobro på udebane.
  